LO: Alarmerende stigning i antallet af langtidsledige og unge uden praktikplads i Nordjylland

Nordjylland var i 2010 den landsdel, der - sammenlignet med 2009 - havde den største vækst i antallet af nye praktikpladser. Ifølge LO Aalborg er der dog ikke grund til jubel. I samme periode - fra januar 2010 til januar 2011 - er køen af unge, der mangler praktikplads, nemlig vokset endnu mere. Alene i Aalborg kommune er der ifølge Undervisningsministeriets opgørelse tale om en stigning fra 179 til 403 unge. Det svarer til 125 procent. For hele Nordjyllands vedkommende viser opgørelsen, at der i januar 2011 var 1.014 unge i de 11 nordjyske kommuner, der manglede praktikplads. Det er markant flere, sammenlignet med januar 2010, hvor 600 elever på erhvervsskolerne jagtede en praktikplads. - Det er ét skridt frem og to tilbage - og endnu et tegn på, at de unge risikerer at blive finanskrisens helt store tabere, siger Anna Kirsten Olesen, formand for LO Aalborg. Et andet tegn er den opgørelse over antallet af langtidsledige, som Arbejderbevægelsens Erhvervsråd (AE) på baggrund af tal fra Beskæftigelsesministeriet har lavet for LO Aalborg. Mens der i oktober 2008 var 1.848 langtidsledige, der levede af enten kontanthjælp eller dagpenge, var det tal i november 2010 vokset til 5.428 personer i de 11 Nordjyske kommuner. Det er en stigning på 3.580 - eller 194 procent. I Aalborg kommune er næsten hver femte - 378 personer ud af 1.987 - af de langtidsledige, under 30 år. - Jeg har sagt det før og er desværre nødt til at gentage, at vi er ved at tabe en vigtig del af fremtidens arbejdskraft på gulvet. Om blot få år vil vi i den grad få brug for deres evner, så det er helt horribelt, at så mange nu bliver parkeret på sidelinjen, siger Anna Kirsten Olesen.